CHG พุ่งกว่า 7% คาด Q3/59 โตเด่นรับ High Season
CHG พุ่งกว่า 7% ล่าสุด ณ เวลา 11.18 น. ราคาอยู่ที่ 2.74 บาท บวก 0.18 บาท หรือ 7.03% สูงสุดที่ 2.76 บาท ต่ำสุดที่ 2.56 บาท มูลค่าซื้อขายที่ 435.31 ล้านบาท โบรกฯ แนะ “ซื้อ” ชูเป้า 3.32 บ. คาด Q3/59 โตเด่นรับ High Season ผู้ป่วยเข้าใช้บริการหนาแน่น
27 ต.ค. 2559

ผู้สื่อข่าวรายงานว่า ราคาหุ้นบริษัท โรงพยาบาลจุฬารัตน์ จำกัด (มหาชน) หรือ CHG ณ เวลา 11.18 น. ราคาอยู่ที่ 2.74 บาท บวก 0.18 บาท หรือ 7.03% สูงสุดที่ 2.76 บาท ต่ำสุดที่ 2.56 บาท มูลค่าซื้อขายที่ 435.31 ล้านบาท 

ด้าน บล.ฟิลลิป ระบุในบทวิเคราะห์ แนะนำ “ซื้อ” ราคาพื้นฐานปี 60 ที่ 3.32 บาทต่อหุ้น อิงวิธีประเมิน DCF โดยฝ่ายวิเคราะห์ยังมีมุมมองเป็นบวกเนื่องจากคาดผลการดำเนินงานในไตรมาส 3/2559 จะเป็นจุดที่เริ่มมีการฟื้นตัวอย่างมีนัยสำคัญ เพราะช่วงฤดูกาลของอุตสาหกรรมและบริษัท (High Season) ทำให้มีผู้ป่วยเข้าใช้บริการอย่างหนาแน่น โดยเฉพาะผู้ป่วยเงินสด (A-CLASS) ที่มีแนวโน้มขยายตัวสูง Double Digit ทั้งเทียบจากช่วงเวลาเดียวกันกับปีก่อน และเทียบไตรมาสก่อน
ขณะที่แนวโน้มไตรมาส 4/2559 คาดรายได้จากกิจการโรงพยาบาลจะยังเติบโตโดดเด่นใกล้เคียงกับไตรมาส 3/2559 จากฤดูฝนที่คาดว่าจะหมดล่าช้ากว่าปกติ ทำให้โรคระบาดยังมีโอกาสเกิดได้สูง ผู้ป่วยจึงมีแนวโน้มเข้ามาใช้บริการอย่างต่อเนื่อง แต่กำไรไตรมาส 4/2559 หากเทียบเมื่อเทียบช่วงเวลาเดียวกันกับปีก่อน และเมื่อเทียบกับไตรมาสก่อนหน้า คาดจะอยู่ในระดับที่สูงกว่าเนื่องจากการควบคุมบริหารและจัดการต้นทุนการให้บริการที่มีประสิทธิภาพ